**Bilag 2: Samarbejdsprincipper for DIT:KBH og forpagter af caféen i VKC**

Samarbejdsprincipperne skal bidrage til at etablere et velfungerende og inspirerende samarbejde mellem DIT:KBH og caféen på Onkel Dannys Plads om i fælles interesse at styrke kulturfællesskabet på og omkring pladsen – herunder forskelligartede kulturtilbud, netværk, fællesskaber og samværsmuligheder.

Formålet med Onkel Dannys Plads er, at pladsen fungerer som et omdrejningspunkt for kulturaktiviteter, kulturentreprenører, fællesskaber og dagligliv med en ung urban profil. Dette gøres i samarbejde mellem DIT:KBH og entreprenante kulturmiljøer.

Forpagter bidrager til kulturfællesskabet ved at drive en café, der er attraktiv både i dag- og aftentimerne, og som er en naturlig medspiller for kulturfællesskabets bestræbelser på at udvikle et kulturelt centrum i København. Desuden bidrager forpagteren gerne selv med kulturaktiviteter og udviklingsideer.

Samarbejdet mellem DIT:KBH og forpagter kan hele tiden forbedres yderligere og er derfor bygget op omkring løbende dialog og interesse for hinandens aktiviteter. Samarbejdsprincipperne er fundamentet for dialogen.

Målene med principperne er, at DIT:KBH og forpagter sammen fremmer følgende:

1. At Onkel Dannys Plads er centrum for kulturliv og fællesskaber.
2. At caféen og DIT:KBH naturligt arbejder sammen om kulturaktiviteter på såvel pladsen som i caféen.
3. At branding af caféen og Onkel Dannys Plads er sammenhængende og en styrke for alle parter.
4. At Onkel Dannys Plads er en åben og inviterende plads for ophold og deltagelse i aktiviteter.
5. At Caféen og Onkel Dannys Plads er hinandens forudsætninger for at udvikle og bevare en attraktiv profil.
6. At der er en robust økonomi for både café og kulturhus, der bidrager til, at indholds- og aktivitetsmål for VKC opfyldes.

**Handlinger for at sikre målopfyldelse:**

Ledelse og medarbejder fra både caféen og DIT:KBH prioriterer aktiviteter, der kan fremme samarbejdet og den fælles profilering. Dette sker med en gensidig respekt og forståelse for hinandens kerneopgaver.

Eksempler på aktiviteter er:

* Fælles projekter med maden som omdrejningspunkt, som arrangeres og gennemføres i fællesskab og sikrer personlige relationer og netværk.
* Samarbejde omkring større events på Onkel Dannys Plads.
* Samarbejde om muligheder for kulturaktører om bespisning i forbindelse med arrangementer (fx koncerter).
* Aftaler i forbindelse med helt konkrete kulturarrangementer.
* Løbende dialog omkring fælles program for og afholdelse af aktiviteter, så der skabes direkte sammenhæng mellem café og det øvrige liv på pladsen.

**DIT:KBH’s ansvar:**

* Sikre velfungerende vidensdeling med caféen om diverse arrangementer, festivaler og kulturaktiviteter.
* Sikring af i dialog med forpagter, at cafédriften medtænkes i aktiviteter og programplanlægning.
* Inddragelse af forpagter og forpagters personale i løbende koordinerings- og planlægningsmøder. Herunder møder hvor kulturaktiviteter ca. 2,5 måneder frem gennemgås.
* Inddragelse af forpagters personale, sammen med øvrige aktører i et årligt visionsmøde.
* Sikring af dagligt samarbejde mellem de enkelte medarbejdere, kulturaktører og forpagter.

**Forpagters ansvar:**

* Sikre at en repræsentant fra forpagter involveres i vidensdeling, koordinering og udvikling.
* Sikre at viden fra samarbejde videregives til øvrige medarbejdere i cafeen.
* Indgå i fælles projekter med øvrige aktører i kulturfællesskabet på og omkring Onkel Dannys. Plads, som kan fremme profilering af alle involverede parter.
* Sikre egen udvikling baseret på eksterne partnerskaber og aktiviteter.
* Indgå som en engageret partner i den samlede udvikling af Onkel Dannys Plads.
* Indgå som en aktiv partner i ideudvekslinger om, hvordan Onkel Dannys Plads vedvarende bliver et førende kulturelt samlingssted i København.

**Fælles ansvar:**

* Arbejde for at alle har fælles mål for at samarbejde om at skabe et attraktivt kultur- og fællesskabsmiljø.